Ανακοίνωση για την έναρξη διαδικασίας μέτρων διασφάλισης βάσει των κανονισμών (ΕΚ) αριθ. 3285/94 και (ΕΚ) αριθ. 519/94 του Συμβουλίου σχετικά με τις εισαγωγές σολομού εκτροφής

(2004/C 58/04)

1. ΑΙΤΗΣΗ

Η Επιτροπή έλαβε αιτήσεις από το Ηνωμένο Βασίλειο και την Ιρλανδία σχετικά με την έναρξη διαδικασίας μέτρων διασφάλισης βάσει του άρθρου 2 των κανονισμών (ΕΚ) αριθ. 3285/94(1) και 519/94(2) του Συμβουλίου. Στις αιτήσεις τους, το Ηνωμένο Βασίλειο και η Ιρλανδία ενημέρωσαν την Επιτροπή σχετικά με το ότι οι τάσεις στις εισαγωγές σολομού Ατλαντικού εκτροφής, έστω και σε φιλέτα, νωπός, διατηρημένος με απλή ψύξη ή κατεψυγμένος, φαίνονται να υπαγορεύουν μέτρα διασφάλισης, και παρουσίασαν τα διαθέσιμα αποδεικτικά στοιχεία, όπως ορίζονται βάσει των κριτηρίων του άρθρου 10 του κανονισμού (ΕΚ) αριθ. 3285/94 και του άρθρου 8 του κανονισμού (ΕΚ) αριθ. 519/94.

Η Επιτροπή εξέτασε κατά πόσον πληρούνται οι συνθήκες για την έναρξη έρευνας σύμφωνα με τους κανονισμούς του Συμβουλίου (ΕΚ) αριθ. 3285/94 και (ΕΚ)αριθ. 519/94.

2. ΥΠΟ ΕΞΕΤΑΣΗ ΠΡΟΪΟΝ

Το υπό εξέταση προϊόν είναι ο σολομός εκτροφής, έστω και σε φιλέτα, νωπός, διατηρημένος με απλή ψύξη ή κατεψυγμένος.

Το υπό εξέταση προϊόν υπάγεται επί του παρόντος στους κωδικούς της ΣΟ ex 0302 12 00, ex 0303 11 00, ex 0303 19 00, ex 0303 22 00, ex 0304 10 13 και ex 0304 20 13. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. ΑΥΞΗΣΗ ΤΩΝ ΕΙΣΑΓΩΓΩΝ ΚΑΙ ΖΗΜΙΑ

Το ΗΒ και η Ιρλανδία παρουσίασαν αποδεικτικά στοιχεία σύμφωνα με τα οποία οι εισαγωγές του υπό εξέταση προϊόντος αυξάνονται ταχέως τόσο σε απόλυτους όρους όσο και σε σχέση με την κοινοτική παραγωγή και κατανάλωση, και, ειδικότερα, ότι οι εισαγωγές αυξήθηκαν από 238000 τόνους περίπου κατά τους πρώτους εννέα μήνες του 2002 σε 273000 περίπου κατά τους πρώτους εννέα μήνες του 2003, τουτέστιν σημειώθηκε αύξηση κατά 14,7 %.

Προβάλλεται το επιχείρημα ότι η αύξηση του όγκου και οι χαμηλές τιμές του υπό εξέταση εισαγόμενου προϊόντος έχουν, μεταξύ άλλων συνεπειών, αρνητική επίπτωση στις τιμές του ομοειδούς προϊόντος ή των άμεσα ανταγωνιστικών προϊόντων στην Κοινότητα, καθώς και στο μερίδιο αγοράς που αυτά κατέχουν, στις ποσότητες που πωλούν οι κοινοτικοί παραγωγοί και στο επίπεδο των τιμών που χρεώνουν οι κοινοτικοί παραγωγοί(3), με αποτέλεσμα να προκαλείται σοβαρή ζημία στους κοινοτικούς παραγωγούς.

4. ΔΙΑΔΙΚΑΣΙΑ

Σύμφωνα με τις διατάξεις του άρθρου 6 του κανονισμού (ΕΚ) αριθ. 3285/94 και του άρθρου 5 του κανονισμού (ΕΚ) αριθ. 519/94, η Επιτροπή προέβη σε διαβούλευση με τη συμβουλευτική επιτροπή που έχει συσταθεί δυνάμει του άρθρου 4 των κανονισμών (ΕΚ) αριθ. 3285/94 και (ΕΚ) αριθ. 519/94 αντίστοιχα. Μετά τη διαβούλευση αυτή, είναι προφανές για την Επιτροπή ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας έρευνας, και ως εκ τούτου, η Επιτροπή κινεί διαδικασία έρευνας δυνάμει του άρθρου 6 του κανονισμού (ΕΚ) αριθ. 3285/94 και του άρθρου 5 του κανονισμού (ΕΚ) αριθ. 519/94.

4.1. Πεδίο της έρευνας

Η έρευνα θα προσδιορίσει κατά πόσο δικαιολογούνται μέτρα διασφάλισης βάσει των κανονισμών (ΕΚ) αριθ. 3285/94 και (ΕΚ) αριθ. 519/94 του Συμβουλίου. Ειδικότερα, η έρευνα θα προσδιορίσει κατά πόσο, λόγω απρόβλεπτων εξελίξεων, το υπό εξέταση προϊόν εισάγεται στην Κοινότητα σε τόσο αυξημένες ποσότητες ή/και υπό όρους και συνθήκες που προκαλούν ή απειλούν να προκαλέσουν σημαντική ζημία στους κοινοτικούς παραγωγούς.

α) Ερωτηματολόγια

Προκειμένου να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγια στους γνωστούς παραγωγούς ομοειδών ή άμεσα συγκρίσιμων προϊόντων στην Κοινότητα και σε κάθε ένωση αυτών των παραγωγών στην Κοινότητα· στους γνωστούς εξαγωγείς/παραγωγούς εκτός της Κοινότητας και εισαγωγείς του υπό εξέταση προϊόντος στην Κοινότητα· και σε κάθε γνωστή ένωση εξαγωγέων/παραγωγών και εισαγωγέων του υπό εξέταση προϊόντος.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με φαξ, αλλά όχι αργότερα από την προθεσμία που ορίζεται στην παράγραφο 5, στοιχείο α) της παρούσας ανακοίνωσης και, εφόσον κριθεί αναγκαίο, να ζητήσουν ερωτηματολόγιο.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να καταθέσουν πληροφορίες και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να παραληφθούν από την Επιτροπή εντός της προθεσμίας που καθορίζεται στην παράγραφο 5, στοιχείο β) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν σχετική αίτηση στην οποία αποδεικνύουν ότι υπάρχει μεγάλη πιθανότητα να επηρεαστούν από το αποτέλεσμα της έρευνας και ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που ορίζεται στην παράγραφο 5, στοιχείο γ) της παρούσας ανακοίνωσης.

4.2. Διαδικασία για την αξιολόγηση του συμφέροντος της Κοινότητας

Στην περίπτωση που αποδειχθεί ότι το υπό εξέταση προϊόν εισάγεται στην Κοινότητα σε τόσο αυξημένες ποσότητες ή/και υπό όρους και συνθήκες που προκαλούν ή απειλούν να προκαλέσουν σημαντική ζημία στους κοινοτικούς παραγωγούς που δικαιολογεί τη λήψη μέτρων διασφάλισης, λαμβάνεται απόφαση για το κατά πόσον το συμφέρον της Κοινότητας υπαγορεύει τη λήψη μέτρων, με βάση αξιολόγηση των συμφερόντων στο σύνολό τους, συμπεριλαμβανομένων των συμφερόντων του κοινοτικού κλάδου παραγωγής, των χρηστών και των καταναλωτών.

Προκειμένου να δημιουργηθούν οι κατάλληλες προϋποθέσεις ώστε η Επιτροπή να μπορεί να λάβει υπόψη της όλες τις απόψεις και όλα τα στοιχεία, πριν αποφασίσει κατά πόσο η επιβολή μέτρων εξυπηρετεί ή όχι το συμφέρον της Κοινότητας, οι κοινοτικοί παραγωγοί, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές ενώσεις καταναλωτών μπορούν, εντός της γενικής προθεσμίας που ορίζεται στην παράγραφο 5, στοιχείο γ) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή, υπό την προϋπόθεση ότι θα αποδείξουν την ύπαρξη αντικειμενικής σχέσης μεταξύ της δραστηριότητας και του υπό εξέταση προϊόντος. Τα μέρη που έχουν αναγγελθεί εντός της προθεσμίας μπορούν επίσης να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στην παράγραφο 5, στοιχείο γ) της παρούσας ανακοίνωσης. Πρέπει να σημειωθεί ότι οι τυχόν πληροφορίες που υποβάλλονται λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

5. ΠΡΟΘΕΣΜΙΕΣ

α) Ερωτηματολόγια

Τα ενδιαφερόμενα μέρη που επιθυμούν να λάβουν ερωτηματολόγιο πρέπει να το ζητήσουν το ταχύτερο δυνατό, αλλά το αργότερο εντός 10 ημερών από τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εκτός αν ορίζεται διαφορετικά, εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, ώστε να μπορέσουν να ληφθούν υπόψη οι παρατηρήσεις τους κατά την έρευνα. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στον κανονισμό (ΕΚ) αριθ. 3285/94 και στον κανονισμό (ΕΚ) αριθ. 519/94 εξαρτάται από το κατά πόσον τα μέρη αναγγέλλονται εντός της προαναφερθείσας περιόδου.

γ) Ακροάσεις

Σύμφωνα με το άρθρο 6, παράγραφος 4 του κανονισμού (ΕΚ) αριθ. 3285/94 του Συμβουλίου και το άρθρο 5, παράγραφος 4 του κανονισμού (ΕΚ) αριθ. 519/94 του Συμβουλίου, όλα τα ενδιαφερόμενα μέρη δύνανται επίσης να ζητήσουν ακρόαση από την Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

6. ΓΡΑΠΤΕΣ ΠΑΡΑΤΗΡΗΣΕΙΣ, ΑΠΑΝΤΗΣΕΙΣ ΣΤΟ ΕΡΩΤΗΜΑΤΟΛΟΓΙΟ ΚΑΙ ΑΛΛΗΛΟΓΡΑΦΙΑ

Όλα τα συναφή στοιχεία πρέπει να κοινοποιηθούν στην Επιτροπή. Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν ορίζεται διαφορετικά), και πρέπει να αναφέρουν την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου, τηλεομοιοτυπίας ή/και τηλετύπου του ενδιαφερόμενου μέρους.

Διεύθυνση για την αλληλογραφία με την Επιτροπή: European Commission Directorate General for Trade

Directorate B

Office: J-79 5/16

B - 1049 Brussels Φαξ (32-2) 295 65 05 Αριθ. τηλετύπου: COMEU B 21877

7. ΑΡΝΗΣΗ ΣΥΝΕΡΓΑΣΙΑΣ

Όταν η παροχή πληροφοριών δεν γίνεται εντός της προβλεπόμενης προθεσμίας ή η έρευνα παρεμποδίζεται σημαντικά, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα πραγματικά στοιχεία.

8. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ

Σύμφωνα με το άρθρο 7 του κανονισμού (ΕΚ) αριθ. 3285/94 και το άρθρο 6 του κανονισμού (ΕΚ) αριθ. 519/94 η έρευνα θα ολοκληρωθεί, στο μέτρο του δυνατού, εντός εννέα μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

Σε εξαιρετικές περιπτώσεις, η έρευνα μπορεί να παραταθεί για δύο επιπλέον μήνες το πολύ. Στην περίπτωση που η προθεσμία παραταθεί, η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης ανακοίνωση στην οποία αναφέρονται η διάρκεια της παράτασης και περίληψη των λόγων που οδήγησαν σ' αυτήν.

(1) EE L 349 της 31.12.1994, σ. 53.

(2) EE L 67 της 10.3.1994, σ. 67.

(3) Στους "κοινοτικούς παραγωγούς" περιλαμβάνονται οι "κοινοτικοί παραγωγοί" όπως ορίζονται στο άρθρο 5 παράγραφος 3 εδάφιο γ) του κανονισμού αριθ. 3285/94 του Συμβουλίου και οι "κοινοτικοί παραγωγοί ομοειδών ή άμεσα ανταγωνιστικών προϊόντων" όπως αναφέρονται στο άρθρο 15 παράγραφος 1 του κανονισμού (ΕΚ) αριθ. 519/94 του Συμβουλίου.